ธปท.ลุยตรวจสอบแบงก์ไม่มีธรรมาภิบาล
ธปท.รับลูกกระทรวงคลังตรวจสอบพฤติกรรมธนาคารไร้ธรรมาภิบาล แนะลูกค้าเลี่ยงจ่ายภาษีรายได้เงินฝาก
25 ก.ย. 2560

ธปท.รับลูกกระทรวงคลังตรวจสอบพฤติกรรมธนาคารไร้ธรรมาภิบาล แนะลูกค้าเลี่ยงจ่ายภาษีรายได้เงินฝาก
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.)  กล่าวถึงกรณีที่รัฐมนตรีว่าการกระทรวงการคลังกำชับให้ธปท.กำกับดูแลพฤติกรรมของธนาคารพาณิชย์ที่ไม่มีธรรมาภิบาลแนะนำและสนับสนุนให้ลูกค้าผู้ฝากเงินหลีกเลี่ยงการชำระภาษีเงินได้จากดอกเบี้ยรับส่วนที่เกินกว่า 2 หมื่นบาท ว่า ขณะนี้ ธปท. ได้ประสานงานกับกระทรวงการคลัง และได้รับทราบเรื่องพฤติกรรมไม่พึงประสงค์ของธนาคารพาณิชย์ดังกล่าวแล้ว
นอกจากนี้ ธปท.ก็กำลังตรวจสอบว่ากรณีดังกล่าวเป็นพฤติกรรมทั่วไปของธนาคารหรือ เป็นเฉพาะสาขา หรือเฉพาะพนักงานบางคนที่ต้องการดูแลลูกค้ารายใหญ่บางรายเป็นพิเศษ ขณะเดียวกัน ธปท. จะประสานงานกับกรมสรรพากรเพื่อตรวจสอบว่าธนาคารพาณิชย์อื่นมีพฤติกรรมในลักษณะเช่นนี้หรือไม่ด้วย
ทั้งนี้ เมื่อธปท.ตรวจพบพฤติกรรมลักษณะเช่นนี้จริง ธปท.ก็จะกำชับให้ธนาคารปฏิบัติตามกฏระเบียบทางด้านภาษีอากรอย่างเคร่งครัดต่อไป โดยไม่ได้กำหนดบทลงโทษใดเป็นพิเศษ